述德上太原嚴尚書綬
作者：鮑溶
朝代：唐

paragraphs: 帝命河嶽神，降靈翼軒轅。
天王委管籥，開閉秦門北。
頂戴日月光，口宣雨露言。
甲馬不及汗，天驕自亡魂。
清塚入內地，黃河窮本源。
風雲寢氣象，鳥獸翔旗旛。
軍人歌無胡，長劒倚崑崙。
終古鞭血地，到今耕稼繁。
樵客天一畔，何由拜旌軒。
願請執御臣，爲公動朱轓。
豈令羣荒外，尚有辜帝恩。
願陳田舍歌，暫息四坐喧。
條桑去附枝，薙草絕本根。
可惜漢公主，哀哀嫁烏孫。